A. Belousovová, podpredsedníčka NR SR: (2007-10-17):
Nech sa páči, pán minister, máte slovo. J. Kubiš, minister zahraničných vecí SR: Dobrý deň, vážené dámy a páni, vážená pani predsedajúca, vážené dámy a páni, ja sa ospravedlňujem za to krátke zdržanie a pokúsim sa briskne pokračovať v programe, aby som príliš nezdržiaval. Vážená pani predsedajúca, vážené panie poslankyne, vážení páni poslanci, Slovenská republika sa na začiatku tretieho tisícročia vstupom do Organizácie pre hospodársku spoluprácu a rozvoj a do Európskej únie zaradila do medzinárodnej komunity darcov. Stala sa tak krajinou, ktorá poskytuje oficiálnu zahraničnú pomoc. Ako nová členská krajina Európskej únie sa zaviazala usilovať sa o navŕšenie objemu svojej oficiálnej rozvojovej pomoci na úroveň 0,17 % HDP do roku 2010 a 0,33 % HDP do roku 2015. V roku 2006 Slovenská republika poskytla celkovú oficiálnu rozvojovú pomoc vo výške 1,64 mld. Sk, čo predstavuje 0,10 % HDP vytvoreného Slovenskou republikou v roku 2006. Podľa Programového vyhlásenia vlády SR z augusta 2006, citujem, „vláda SR vytvorí nevyhnutné finančné, legislatívne a organizačné podmienky pre efektívne poskytovanie rozvojovej pomoci a v súlade s cieľmi svojej zahraničnej politiky a pre postupné zvyšovanie objemu cielenej rozvojovej pomoci vybraným krajinám Balkánu, rozvojovým a najmenej rozvinutým krajinám“. Vzhľadom na postupné zvyšovanie objemu oficiálnej rozvojovej pomoci, potrebu skvalitnenia systému jej poskytovania i dynamizujúcu sa medzinárodnú spoluprácu v tejto oblasti je potrebné túto oblasť spoločenských vzťahov komplexne riešiť. Vláda Slovenskej republiky svojím uznesením č. 806/2006 z 28. septembra 2006 odsúhlasila návrh MZV SR na inštitucionalizáciu systému rozvojovej pomoci a uložila ministrovi zahraničných vecí pripraviť a do 30. septembra 2007 predložiť na rokovanie vlády SR návrh zákona o rozvojovej pomoci. Vláda schválila návrh zákona dňa 22. augusta 2007. Návrh zákona rámcovo upravuje oficiálnu rozvojovú pomoc Slovenskej republiky, najmä otázky týkajúce sa bilaterálnej projektovej pomoci, ktorú realizuje Ministerstvo zahraničných vecí SR. V súčasnosti ide o približne 10 % z celkového objemu finančných prostriedkov, ktoré si Slovenská republika voči Výboru OECD pre rozvojovú pomoc vykazuje ako oficiálnu rozvojovú pomoc. Návrh zákona definuje základné pojmy rozvojovej pomoci Slovenskej republiky, jej princípy, ciele, nástroje plánovania a formy realizácie. Zákon upravuje postavenie a úlohy Ministerstva zahraničných vecí SR ako koordinátora oficiálnej rozvojovej pomoci, iných ústredných orgánov štátnej správy a orgánov územnej samosprávy v oblasti poskytovania rozvojovej pomoci. Týmto zákonom sa navrhuje upraviť postavenie a pôsobnosť Slovenskej agentúry pre medzinárodnú rozvojovú spoluprácu, ktorá administratívne zabezpečuje realizáciu bilaterálnej časti slovenskej rozvojovej pomoci, rozvojových programov a rozvojových projektov, projektov humanitárnej pomoci a projektov rozvojového vzdelávania. V čl. II sa navrhuje doplniť tzv. kompetenčný zákon č. 575/2001 Z. z. o kompetenciu ministerstva zahraničných vecí v oblasti oficiálnej rozvojovej pomoci. Tým sa vytvára právny rámec pre pôsobnosť, ktorú ministerstvo fakticky vykonáva. Nadobudnutie účinnosti sa navrhuje dňom 1. januára 2008. Som presvedčený, že tento zákon napomôže zefektívneniu poskytovania oficiálnej rozvojovej pomoci Slovenskej republiky a vytvorí podmienky na dôsledné plnenie medzinárodných záväzkov Slovenska v oblasti, ktorej dôležitosť neustále rastie. Ďakujem vám za pozornosť.